አዲስ አበባ፣መቐለና ጎንደር ዩኒቨርሲቲዎች ከ25ሺ በላይ ተማሪዎች አስመረቁ
የአዲስ አበባ፣መቐለና ጎንደር ዩኒቨርሲቲዎች ከ25ሺ 700 በላይ ተማሪዎች ዛሬ አስመርቀዋል፡፡ዩኒቨርሲቲው በሚሊኒየም አዳራሽ ለ66ኛ ጊዜው ከመጀመሪያ እስከ ሶስተኛ ዲግሪ ካስመረቃቸው 10ሺ 900 ውስጥ 2ሺህ 853 ሴቶች መሆናቸው ተመልክቷል ፡፡እንደዚሁም 207ቱ በዶክትሬት ዲግሪ የተመረቁ መሆናቸውን ነው የጠቆመው ፡፡በምረቃው ሰነ-ስርዓት ላይ በክብር እንግድነት የተገኙት የፌደራልና አርብቶ አደር ጉዳዮች ሚኒስትር አቶ ካሳ ተክለብርሃን ባስተላለፉት መልዕክት፤ ተማሪዎች  በቀሰሙት ሙያ ራሳቸውንና ህዝባቸውን ለመጥቀም በንቃትና በትጋት ሊረባረቡ ይገባል ፡፡እንደዚሁም መቐለ ዩኒቨርሲቲ በመደበኛና በማታ ያስተማራቸውን ከ8ሺ በላይ ተማሪዎች ዛሬ በዓዲ ሓቂ ቅጥር ግቢ አስመርቋል ፡፡ዩኒቨርሲቲው ፕረዚዳንት ዶክተር ክንደያ ገብረሂወት ፤በ25ኛው ዙር በአንደኛና ሁለተኛ ዲግሪ  8ሺ 289 ተማሪዎች ያስመረቀ ሲሆን ከነዚሁም ውስጥ 30 በመቶ ሴቶች መሆናቸውን ገልጿል ፡፡እንደዚሁም ለመጀመሪያ ጊዜ በዶክትሬት ዲግሪ ያሰለጠናቸው ሁለት ተማሪዎችም ከተመራቂዎቹ ውስጥ መሆናቸውን ነው ያመለከቱት ፡፡የትግራይ ክልል ምክትል ርእሰ መስተዳድር አምባሳዶር ዶክተር አዲስዓለም ባሌማ በምረቃ ስነ ስርዓቱ ላይ ተገኝተው ባስተላለፉት መልዕክት፤ተማሪዎቹ ላስተማራቸው ማህበረሰብ በታማኝነትና በትጋት ሊያገለግሉት እንደሚገባ ገልጸው፤መንግስትም አስፈላጊውን ድጋፍ እንደሚያደርግ ቃል ገብተዋል ፡፡በስፍራው በክብር እንግድነት የተገኙት የታላቁ ህዳሴ ግድብ ዋና ስራ አስኪያጅ ኢንጂነር ስመኘው በቀለ በበኩላቸው ፤ለተመራቂዎቹና ቤተሰቦቻቸው የእንኳን ደስ አላችሁ መልዕክት ካስተላለፉ በኋላ ተማሪዎች በቀሰሙት ሙያ የአገራቸውን ፈጣን ልማት ላይ ንቁ ተሳታፊ በመሆን የሚጠበቅባቸውን አገራዊ አደራ እንዲወጡ አሳሰበዋል ፡፡በዛፍ ስር በ40 ተማሪዎች የጀመረው የመቐለ ዩኒቨርሲቲ አሁን ላይ ወደ መንደርነት ተቀይሮ አሁን ላይ ከ30ሺህ በላይ ተማሪዎች በመደበኛና በማታ ለማስማር መብቃቱ ታውቋል፡፡በተመሳሳይም ለ63 ዓመታት እያስተማረ ለሀገሪቱ ሲያበረክት የቆየው የጎንደር ዩኒቨርሲቲ ዛሬ 6ሺህ 536 ተማሪዎች በአንደኛና በሁለተኛ ዲግሪ አስመርቋል ፡፡ከነዚሁም ውስጥ 2ሺህ 196ቱ ሴት ተማሪዎች መሆናቸውን በምረቃው ስነ ሰርዓት ላይ ተጠቁሟል ፡፡የዩኒቨርሲቲው ፕረዝደንት ዶክተር ደሳለኝ መንገሻ ባስተላለፉት መልዕክት የኒቨርሲቲው ማህበረሰቡን ተጠቃሚ ለማድረግ የሚያስችሉ ምርምሮች ላይ ልዩ ትኩረት ሰጥቶ እየሰራ መሆኑን አስታውቀዋል ፡፡በዩኒቨርሲቲው በክብር እንግድነት የተገኙት በዴሞክራሲ ሥርዓት ግንባታ ማስተባበሪያ ማዕከል የገጠር ዘርፍ አስተባባሪ አቶ ተፈራ ደርበው በበኩላቸው፤ መንግስት ለከፍተኛ ትምህርት መስፋፋት ከፍተኛ  ትኩረት በመስጠቱ በርካታ ተማሪዎች በተለያዩ ሙያዎች በመሰልጠን ለሀገሪቱ ሁለንተናዊ ዕድገት የድርሻቸውን እንዲወጡ ማስቻሉን አስገንዝበዋል ፡፡ስለሆነም ልማቱን ይበልጥ ለማፋጠን ተመራቂ ተማሪዎች ስራ ፈጣሪ በመሆን በተለይም ድህነትን በዕውቀታቸው ሊታገሉ እንደሚገባ አስርድተዋል ፡፡ዘንድሮ ከተለያዩ የሀገሪቱ ዩኒቨርሲቲዎች ከ150ሺህ በላይ ተማሪዎች እንደሚመረቁ መገለጹ ይታወቃል